Diari Oficial de la Generalitat Valenciana


Sumari del DOGV 5718, del 06-03-2008 (2008/2824)

ORDE de 21 de febrer de 2008, de la Conselleria d'Agricultura, Pesca i Alimentació, per la qual es convoquen sis beques per a postgraduats per a la realització de projectes d'investigació, relacionats amb el sector ramader, a la Direcció General de Producció Agrària.
---------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5718

Data del DOGV
:   06-03-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/2824


Data del document
:   21-02-2008

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ciència econòmica
    * professió de la informàtica
    * ajuda pública
    * advocat
    * enginyer
    * assignació per estudis
    * veterinari
    * suport econòmic
    * ciència administrativa
    * agronomia

ORDE de 21 de febrer de 2008, de la Conselleria d'Agricultura, Pesca i Alimentació, per la qual es convoquen sis beques per a postgraduats per a la realització de projectes d'investigació, relacionats amb el sector ramader, a la Direcció General de Producció Agrària. [2008/2824]
La Conselleria d'Agricultura, Pesca i Alimentació, en el marc de la política destinada a la investigació aplicada en matèria de ramaderia a la Comunitat, com també per a contribuir a la formació de jóvens universitaris, convoca la concessió de beques per a la realització de projectes d'investigació en relació amb el sector ramader valencià.
Per això, fent ús de les facultats que em conferix l'article 47.11 del text refós de la Llei d'Hisenda Pública de la Generalitat Valenciana, i vistos la Llei 38/2003, General de Subvencions, el Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana, l'article 4.1 del Decret 108/92, de 6 de juliol, del Govern Valencià, pel qual es regula la concessió de beques, i allò que s'establix en el Reglament Orgànic i Funcional de la Conselleria d'Agricultura, Pesca i Alimentació, aprovat per mitjà del Decret 121/2007, de 27 de juliol, del Consell,
ORDENE
Primer
Esta orde té com a objecte convocar un concurs públic per a la concessió de sis beques per a la realització de projectes d'investigació relatius al sector ramader de la Comunitat Valenciana i aprovar les bases per les quals es regix la present convocatòria, incloses en l'annex I.
Segon
La dotació econòmica de les beques se sufragarà a càrrec del capítol IV, línia T4726000, del programa 714.80 dels pressupostos de la Generalitat Valenciana per a l'any 2008. A càrrec d'esta mateixa línia se sufragaran les despeses complementàries segons el que es preveu en la base catorze de l'annex i la cobertura sanitària segons la base tretze.
Tercer
S'autoritza la directora general de Producció Agrària perquè, en l'àmbit de les seues competències, prenga les mesures necessàries per al desplegament i l'aplicació de l'orde.
Quart
Contra esta convocatòria i les seues bases, amb què es posa fi a la via administrativa, es pot interposar, potestativament, un recurs de reposició davant del mateix òrgan que ha dictat l'acte, en el termini d'un mes comptador des de l'endemà de la publicació (art. 116 i 117 de la Llei 30/1992), o un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació (art. 10 i 46 Llei de la Jurisdicció Contenciosa Administrativa).
València, 21 de febrer de 2008
La consellera d'Agricultura, Pesca i Alimentació,
MARITINA HERNÁNDEZ MIÑANA
ANNEX I
Bases
Primera. Objecte
Les beques tenen com a objecte la formació de postgraduats per a la realització de projectes d'investigació relatius al sector ramader de la Comunitat Valenciana, en les condicions establides en la base onze de l'annex I.
Segona. Nombre, classes de beques i titulació exigida
Les beques són un total de sis, distribuïdes en les classes següents:
Classe A: «Situació actual i perspectives de futur de les explotacions ramaderes de la Comunitat Valenciana». Destinada a llicenciats en Veterinària, en Dret, Administració i Direcció d'Empreses, Ciències Econòmiques, Ciències Empresarials o enginyers agrònoms. Els estudis i les investigacions d'esta beca versaran sobre els aspectes següents: anàlisi de mercats emergents i prospecció de noves tendències de producció i comercialització de productes ramaders de la Comunitat Valenciana.
Classe B: «Bases de dades en ramaderia». Destinada a titulats en Informàtica. Els estudis i les investigacions d'esta beca versaran sobre els aspectes següents: disseny i aplicació de bases de dades en ramaderia i identificació animal.
Classe C: «Transferència d'embrions». Destinada a llicenciats en Veterinària o enginyers agrònoms. Els estudis i les investigacions d'esta beca versaran sobre els aspectes següents: transferència d'embrions en espècies ramaderes.
Classe D: «Subproductes d'origen animal». Destinada a llicenciats en Veterinària. Els estudis i les investigacions d'esta beca versaran sobre els aspectes següents: recollida i transformació de subproductes d'origen animal com a factor de risc sanitari per a explotacions ramaderes i establiments d'alimentació animal.
Classe E: «Marcadors moleculars en producció animal». Destinada a llicenciats en Veterinària i enginyers agrònoms, branca ramadera. Els estudis i les investigacions d'esta beca versaran sobre els aspectes següents: l'aplicació de tècniques de marcadors moleculars a la conservació de races autòctones i a la traçabilitat d'animals i productes d'origen animal.
Classe F: «Gestió d'ajudes al sector ramader». Destinada a llicenciats en Veterinària. Els estudis i les investigacions d'esta beca versaran sobre els aspectes següents: seguiment, avaluació i control de qualitat en els procediments de gestió d'ajudes en el sector ramader.
Tercera. Dotació, pagament de les beques i duració
Les sis beques estan dotades cada una amb 1.150 euros bruts mensuals, amb la previsió consegüent a càrrec del pressupost de la Generalitat Valenciana per a l'any 2008 d'un crèdit màxim de 62.100 euros, tenint en compte que la incorporació dels becaris no es realitzarà abans de l'1 d'abril de 2008.
L'import de les beques, una vegada aplicades les retencions legals, s'abonarà mensualment, amb la certificació prèvia del cap del Servici d'Innovació i Tecnologia Ramadera i justificant l'avanç dels treballs per a la consecució de l'objectiu final.
El període de duració de les beques començarà la data que s'indicarà en la resolució d'adjudicació, que serà objecte de publicació en el Diari Oficial de la Comunitat Valenciana, data que no podrà ser anterior a l'1 d'abril de 2008 i que finalitzarà el 31 de desembre de 2008. Es podran prorrogar abans del 31 de desembre de cada exercici pressupostari, per mitjà d'una resolució expressa de la directora general de Producció Agrària, per als mesos que resten fins a completar els 24 mesos de gaudi per a cada una de les beques, sempre que hi haja consignació en l'exercici pressupostari corresponent.
Quarta. Requisits
Per a optar a estes beques serà necessari:
- Ser espanyol o tindre la nacionalitat d'un dels estats de la Unió Europea.
- Estar en possessió de la titulació següent, i haver-la obtingut després del curs acadèmic 2002/2003:
Per a la beca de classe A: llicenciat en Veterinària, en Dret, Administració i Direcció d'Empreses, Ciències Econòmiques, Ciències Empresarials o enginyers agrònoms.
Per a la beca de classe B: titulat en Informàtica.
Per a les beques de classe C i E: llicenciat en Veterinària o enginyer agrònom.
Per a les beques de les classes D i F: llicenciat en Veterinària.
Els títols obtinguts a l'estranger hauran de ser convalidats i hauran d'acreditar-se dins del termini de presentació de sol·licituds.
Cinquena. Formalització de les sol·licituds i termini de presentació
Les sol·licituds, emplenades segons el model de l'annex II, es dirigiran a la directora general de Producció Agrària, s'hi farà constar la beca o les beques a què s'opta i es numeraran per orde de preferència en cas que en siguen més d'una posant l'indicatiu davant de la casella que, en la sol·licitud, expresse la classe de beca. Es presentaran al Registre General d'esta Conselleria, situat al carrer d'Amadeu de Savoia, núm. 2, 46907 València, o es tramitaran de qualsevol de les maneres establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
De conformitat amb la Resolució de 8 de juliol de 1998, de la Conselleria d'Economia, Hisenda i Administració Pública, per la qual es fa pública la relació de disposicions en matèria d'agricultura que s'entenen equiparades a l'efecte de l'article 3.7 de l'Orde de 30 de maig de 1996, de la Conselleria d'Economia i Hisenda, els beneficiaris d'esta línia de subvenció queden exonerats de l'obligació d'acreditar que es troben al corrent de les seues obligacions tributàries i amb la Seguretat Social, atés que l'import total de l'ajuda concedida a cada beneficiari, persona física, no supera els trenta mil cinquanta euros amb seixanta-un cèntims (30.050,61 €).
El termini de presentació de les sol·licituds serà de 20 dies hàbils comptadors des de l'endemà de la publicació d'esta orde en el Diari Oficial de la Comunitat Valenciana.
Sisena. Condicions i mèrits preferents
Amb la sol·licitud caldrà adjuntar el currículum del sol·licitant i tota classe de mèrits professionals, que hauran de ser acreditats per mitjà de compulsa, en el moment de presentació de sol·licituds.
El currículum es valorarà de conformitat amb el barem següent:
- Expedient acadèmic general: fins a un màxim de 4 punts en funció de la nota mitjana obtinguda en l'expedient acadèmic, d'acord amb l'escala següent:
Nota mitjana 5: 1 punt
Nota mitjana 6: 1,50 punts
Nota mitjana 7: 2 punts
Nota mitjana 8: 2,50 punts
Nota mitjana 9: 3 punts
Nota mitjana 10: 4 punts
Les fraccions corresponents a les notes mitjanes s'arredoniran per excés en el cas que siguen superiors a 0,5.
- Nombre d'assignatures de l'expedient acadèmic relacionade amb el tema de la beca i qualificacions obtingudes: fins a 3 punts.
- Coneixement d'idiomes relacionats amb la literatura científica del tema de la beca, valorat per certificat acadèmica o per estades a països on la dita llengua siga idioma oficial: fins a 2 punts.
- Experiència professional relacionada amb l'àrea de formació de la beca: fins a 2 punts.
- Idioma valencià: fins a 1,5 punts.
Setena. Selecció
Per a l'examen de beques es constituirà una comissió avaluadora que estarà formada per:
President: Laura Peñarroya Fabregat, directora general de Producció Agrària.
Secretari: Gonzalo Martín Rubianes (veterinari de la Conselleria d'Agricultura, Pesca i Alimentació)
Vocals:
Cristóbal Torres Ródenas (veterinari de la Conselleria d'Agricultura, Pesca i Alimentació)
Ernesto Gómez Blasco (col·laborador científic adjunt - IVIA)
M. Pilar Viudes de Castro (col·laboradora científica adjunta - IVIA)
Suplents:
President: Vicente Jaime Granel Ivorra (cap de l'Àrea de Millora de la Competitivitat Agrícola i Ramadera)
Secretari: Fernando Minguez Milio (veterinari de la Conselleria d'Agricultura, Pesca i Alimentació)
Vocals:
Ana Pastor Rodes (veterinària de la Conselleria d'Agricultura, Pesca i Alimentació)
Eva Mocé Cervera (col·laboradora científica adjunta - IVIA)
Mario Soriano González (veterinari de la Conselleria d'Agricultura, Pesca i Alimentació)
La comissió avaluadora elaborarà la seua proposta en el termini de dos mesos, comptadors a partir de l'endemà de la finalització del termini de presentació de sol·licituds.
Huitena. Procés de selecció
1. La Comissió a què fa referència l'article anterior avaluarà els mèrits aportats per cada sol·licitant i prendrà en consideració únicament aquells que estiguen acreditats documentalment.
2. Els candidats que obtinguen 6 punts o més en la fase anterior seran convocats per a la realització d'una entrevista sobre coneixements generals en la matèria d'especialitat de la beca per la qual opten, la data de realització de la qual es farà pública per mitjà d'un anunci en el tauler de la Conselleria d'Agricultura, Pesca i Alimentació (Amadeu de Savoia 2, 46801 València), a la planta baixa, a partir del vinté dia natural de la finalització del termini de presentació de sol·licituds. L'entrevista es valorarà amb un màxim de 4 punts.
Sumats els punts obtinguts en la fase primera i segona, se seleccionaran els candidats per orde de puntuació i s'exposarà la llista en el tauler esmentat durant 10 dies per a fase d'al·legacions.
Novena. Concessió
Les beques seran adjudicades per resolució de la directora general de Producció Agrària, per delegació de la consellera d'Agricultura, Pesca i Alimentació, en virtut de l'apartat tercer, punt 2, de la Resolució de 16 de gener de 2008, de la consellera d'Agricultura, Pesca i Alimentació, per la qual es deleguen determinades atribucions en els diferens òrgans de la Conselleria d'Agricultura, Pesca i Alimentació, a la vista de la proposta de la comissió avaluadora, en el termini màxim de tres mesos a partir de l'endemà de la finalització del termini de presentació de sol·licituds. La falta de resolució adjudicadora dins del termini establit anteriorment produirà l'efecte de la desestimació presumpta de les sol·licituds presentades.
La resolució de concessió serà publicada en el Diari Oficial de la Comunitat Valenciana.
Es consideraran denegades les sol·licituds que no figuren en la relació publicada.
Deu. Drets, obligacions i incidències dels becaris
Les beques són incompatibles amb altres beques o activitats laborals per a esta activitat o semblant, o que impedisquen el compliment de les seues activitats com a becaris (art. 5.1g del Decret 108/92).
En cas que el beneficiari siga empleat de la Generalitat Valenciana, quedarà en la situació administrativa que procedisca d'acord amb la normativa aplicable.
La condició de becari no genera cap relació laboral ni administrativa amb la Generalitat Valenciana.
L'acceptació de la beca en les condicions de la convocatòria suposarà, a més, les obligacions següents:
- Les dades obtingudes dels estudis realitzats pels becaris són propietat de la Conselleria d'Agricultura, Pesca i Alimentació.
- No publicar cap article, ni remetre cap comunicació a qualsevol entitat o organisme sobre matèries relacionades amb els temes de les beques, sense l'autorització prèvia del cap del Servici d'Innovació i Tecnologia Ramadera i, en tot cas, fent constar expressament el patrocini de la Conselleria d'Agricultura, Pesca i Alimentació.
- Compromís d'elaborar al final del període de gaudi de la beca un informe final dels estudis realitzats i els resultats obtinguts en els projectes d'investigació desenvolupats.
La directora general de Producció Agrària de la Conselleria resoldrà les incidències que es produïsquen durant el període de gaudi de les beques, a proposta del cap del Servici d'Innovació i Tecnologia Ramadera, i podrà deixar-les sense efecte, amb audiència prèvia a l'interessat, en els casos següents:
- Incompliment de les seues obligacions.
- No realitzar l'activitat que en motivà la concessió.
- Deixar de posseir els requisits exigits en esta convocatòria.
Onze. Tutories, ubicació i horari dels becaris
Els becaris realitzaran la seua comesa amb l'oportuna tutoria de la persona, que haurà de tindre els requisits acadèmics necessaris, designada per a cada beca per la directora general de Producció Agrària.
L'horari de la seua activitat serà de trenta-set hores i cinquanta minuts setmanals, però tenint en compte que a més d'això hauran de dedicar a la seua labor tot el temps complementari necessari.
La seua ubicació serà el Centre d'Investigació i Tecnologia Animal de Segorbe (Castelló) o la Conselleria d'Agricultura, Pesca i Alimentació, a València.
No obstant això, podran compatibilitzar eixe destí amb les dependències en què residisca el tutor de la seua activitat, que podrà ser qualsevol de les universitats valencianes o centres d'investigació de la Comunitat.
Dotze. Substitucions
Es constituirà una borsa de reserva per a cada classe de beca amb els aspirants que no resulten adjudicataris de les beques, prioritzats per orde de puntuació, per a cobrir les vacants per incidències, renúncies, abandons o incompliments que puguen sorgir durant el període de gaudi.
Tretze. Cobertura sanitària
Amb la finalitat de donar cobertura sanitària a les persones adjudicatàries de les beques, seran incloses en una pòlissa col·lectiva subscrita amb una companyia privada de servicis sanitaris, per a la qual cosa s'estima un crèdit màxim de tres mil cent euros (3.100,00 €) a càrrec dels pressupostos de la Generalitat Valenciana per a l'any 2008. La cobertura sanitària corresponent als exercicis pressupostaris dels anys 2009 i 2010 quedarà condicionada, si és el cas, a l'existència de crèdit per a les anualitats de les beques.
Catorze. Despeses complementàries
Es crea un fons de reserva anual per un valor màxim de 9.000 euros a fi de cobrir les possibles despeses que, a fi de complementar la formació dels becaris en les seues respectives àrea d'estudis i de formació, puguen derivar-se de la seua assistència a seminaris, reunions, jornades, cursets, visites formatives a explotacions ramaderes etc., per a la qual cosa s'estima un crèdit màxim de sis mil set-cents cinquanta euros (6.750,00 €) a càrrec dels pressupostos de la Generalitat Valenciana per a l'any 2008. Per als anys 2009 i 2010, este fons de reserva quedarà condicionat al fet que hi haja consignació econòmica per a este concepte en els exercicis pressupostaris mencionats.